Diari Oficial de la Generalitat Valenciana


Sumari del DOGV 9836, del 25-04-2024 (2024/3071)

RESOLUCIÓ de 19 de febrero de 2024, de la Direcció General de Medi Natural i Animal, de la Conselleria de Medi Ambient, Aigua, Infraestructures i Territori, de declaració de repercussions sobre la Xarxa Natura 2000, del projecte de modificació del Pla Parcial del Sector Penya Roja en el terme municipal de Pego.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9836

Data del DOGV
:   25-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3071


Data del document
:   19-02-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * administració local
    * pla d'urbanisme

RESOLUCIÓ de 19 de febrero de 2024, de la Direcció General de Medi Natural i Animal, de la Conselleria de Medi Ambient, Aigua, Infraestructures i Territori, de declaració de repercussions sobre la Xarxa Natura 2000, del projecte de modificació del Pla Parcial del Sector Penya Roja en el terme municipal de Pego.  
 [2024/3071]  
1. Antecedents  
Amb data 8 de juny de 2023, esta direcció general, com a òrgan gestor de la Xarxa Natura 2000 a la Comunitat Valenciana, a proposta del Servei de Vida Silvestre i Xarxa Natura 2000, va emetre una valoració preliminar de repercussions del pla a què es fa referència. L'esmentada valoració, efectuada atenent les dades disponibles respecte al pla en qüestió i els espais potencialment afectats, va concloure la possibilitat que presentara efectes apreciables sobre l'esmentada Xarxa Natura 2000.  
La valoració preliminar va incloure, a més a més, els continguts recomanables de l'Estudi d'afeccions sobre la Xarxa Natura 2000. Entre estos continguts, s'indicaven els següents:  
• Descripció de l'espai afectat pel pla, amb referència a la presència actual dels elements (hàbitats i espècies) que en van motivar la declaració, d'acord amb el que indica la norma de gestió aprovada mitjançant el Decret 67/2023, de 5 de maig, del Consell, pel qual es declaren com a zones especials de conservació (ZEC) els llocs d'importància comunitària (LIC) Serra de la Safor (ES5233041), Valls de la Marina (ES5213042), Aitana, Serrella i Puigcampana (ES5213019), Serres de Bèrnia i el Ferrer (ES5213020) i Riu Gorgos (ES5212004), i s'aprova la norma de gestió d'estes ZEC i de la zona d'especial protecció per a les aus (ZEPA) Muntanyes de la Marina (ES0000453).  
• Determinació dels efectes de l'ordenació proposada sobre els elements potencialment protegits, incloent-hi, si és el cas, les previsions de la norma de gestió esmentada respecte a les activitats subjectes al tràmit previst al Decret 60/2012, de 5 d'abril, del Consell, pel qual regula el règim especial d'avaluació i d'aprovació, autorització o conformitat de plans, programes i projectes que puguen afectar la Xarxa Natura 2000.  
  
• Proposta, si és el cas, de mesures preventives i correctores, tant pel que fa al sector directament afectat com, si és el cas, a la resta del ZEC i la ZEPA quan de les actuacions projectades es pogueren derivar efectes directes o indirectes sobre qualsevol dels elements que en motivaren la designació.   
D'acord amb el que s'ha indicat, amb data de 7 de desembre de 2023 l'Ajuntament de Pego va remetre a esta direcció general un estudi d'afeccions en el qual s'incorporaven les determinacions indicades en la valoració preliminar abans esmentada. De l'anàlisi de la documentació aportada per part d'este Servei de Vida Silvestre i Xarxa Natura 2000 es desprenen les següents consideracions:  
  
2. Breu descripció del pla  
Tal com s'indicava en la valoració preliminar emesa en el seu moment, l'àmbit objecte de la present declaració correspon a un sector de sòl urbanitzable residencial classificat com a tal en el Pla general de Pego aprovat el 1998. Tot i que este pla compta amb una declaració d'impacte ambiental favorable, el pla parcial corresponent al sector, aprovat definitivament junt amb el seu PAI el 2003 (i les seues normes publicades en el BOP d'Alacant de data 26 de gener de 2005) no va ser objecte d'avaluació ambiental, com tampoc ho va ser la modificació puntual número 11 del Pla general de Pego, iniciada abans del 2006 i aprovada el febrer de 2008, per la qual es readaptaven les determinacions de densitat del sector a què es fa referència. Per esta raó, tot i acceptar la complexa tramitació a la qual s'havia vist sotmés el sector esmentat fins a la data, i malgrat que les obres d'urbanització del sector havien estat executades en gran part, la valoració preliminar va considerar pertinent que, en el marc de la tramitació de la modificació del pla parcial en curs, s'hi incorporara la pertinent avaluació dels seus efectes sobre l'espai de la Xarxa Natura 2000 en el qual s'enclava. La present declaració correspon, doncs, a esta previsió.   
3. Espai o espais de la Xarxa Natura 2000 afectats i hàbitats i espècies que motivaren la seua declaració:  
L'actuació afecta els següents espais de la Xarxa Natura 2000:   
• ZEC ES5213042 Valls de la Marina  
• ZEPA ES0000453 Muntanyes de la Marina  
La ZEC Valls de la Marina inclou un conjunt de valls i serres de gran interés paisatgístic, ambiental i cultural, que alberguen un peculiar mosaic en el qual alternen els cultius tradicionals -majoritàriament instal·lats en bancals a causa de l'accidentat relleu— amb zones fluvials de rellevància i àrees de matollar i pastures. A més, l'abrupta topografia ha permés la conservació d'una valuosa comunitat de rapinyaires i de nombroses singularitats botàniques. Entre els hàbitats, destaquen per la seua extensió els pradells anuals de Thero-Brachypodietea (6220) i les brolles i matollars (5330), tot i que el màxim interés de la zona residix en la vegetació de pendents rocallosos (8210), els pradells d'Alysso-Sedion albi (\*6110) o els bosquets de Laurus (\*5230). Igualment, cal destacar els hàbitats fluvials presents en els nombrosos barrancs i rambles, amb una excepcional representació, entre d'altres, de les formacions de Nerio-Tamaricetea (92D0), brolladors petrificants (\*7220) i galeries de Salix alba i Populus alba (92AO). Quant a la ZEPA, i tal com s'ha dit, cal destacar la varietat de rapinyaires associades a ambients de roquer, entre elles l'àguila daurada (Aquila chrysaetos), l'àguila de panxa blanca (Aquila fasciata), el brúfol (Bubo bubo) o el falcó pelegrí (Falco peregrinus)  
Tots dos espais compten amb norma de gestió aprovada mitjançant el Decret 67/2023, de 5 de maig, del Consell, pel qual es declaren com a zones especials de conservació (ZEC) els llocs d'importància comunitària (LIC) Serra de la Safor (ES5233041), Valls de la Marina (ES5213042), Aitana, Serrella i Puigcampana (ES5213019), Serres de Bèrnia i El Ferrer (ES5213020) i Riu Gorgos (ES5212004), i s'aprova la norma de gestió d'estes ZEC i de la zona d'especial protecció per a les aus (ZEPA) Muntanyes de la Marina (ES0000453).  
Feta la consulta al Banc de Dades de Biodiversitat de la Comunitat Valenciana (BDBCV) i realitzat l'informe de les quadrícules UTM 1x1 afectades, no apareix a la zona cap espècie prioritària de flora o fauna.  
  
4. Avaluació de repercussions del pla segons l'estudi d'afeccions  
  
Tal com s'ha indicat anteriorment, l'estudi d'afeccions presentat per l'Ajuntament de Pego incorpora els apartats indicats en la valoració preliminar, en particular pel que fa als elements ambientals (hàbitats i espècies) potencialment afectats i als efectes previsibles de l'ordenació proposada, tant pel que fa al sector en qüestió com respecte al conjunt dels espais de la Xarxa Natura 2000 afectats. En este sentit, sobre la base del que s'ha indicat en l'esmentat estudi, cal destacar els següents aspectes:   
• L'àmbit del sector es troba profundament transformat a partir de l'execució, des de l'any 2003, de les obres d'urbanització, especialment l'obertura de vials i la construcció d'algunes edificacions. L'estudi incorpora una sèrie d'ortofotos històriques en la qual s'il·lustra esta situació.   
• Com a conseqüència d'este procés de modificació, els elements ambientals presents a la zona afectada -la qual correspondria originalment a una àrea de matolls mediterranis oberts— no revestixen un interés especial ni pel que fa als hàbitats naturals ni respecte a les espècies potencialment existents. L'estudi incorpora, en tot cas, una valoració detallada dels possibles efectes sobre espècies com ara l'àguila de panxa blanca (Aquila fasciata), a partir de la qual es conclou la inexistència d'efectes significatius.   
• Respecte a l'afecció a hàbitats, l'avaluació se centra en els matollars termomediterranis i preestèpics (5330) i en els pendents rocallosos calcícoles amb vegetació casmofítica (8210), sense que es puga concloure que els efectes sobre estes formacions, atenent les seues característiques a la zona i tenint en compte el conjunt de l'espai afectat, tinguen caràcter significatiu.  
Finalment, el document inclou algunes mesures dirigides a preveure els efectes sobre hàbitats i espècies, entre estes, la designació d'un tècnic responsable de la Direcció Ambiental, la gestió adequada dels residus generals, l'elaboració d'un programa de vigilància ambiental, la comprovació de la presència d'endemismes i espècies prioritàries en el marc de l'Hàbitat d'interés comunitari 5330 de forma prèvia a les actuacions, la conservació de la coberta vegetal en les zones classificades com a zones verdes i espais lliures, i el control i erradicació d'espècies exòtiques.  
5. Justificació del fet que el projecte no tindrà efectes sobre la integritat del lloc  
Tal com s'indicava expressament en la valoració preliminar emesa en el seu moment respecte al pla a què es fa referència, és especialment rellevant recordar que el procediment al qual es referix la present declaració es justifica en el fet aparent que els eventuals efectes del sector afectat sobre els elements ambientals objecte de protecció en el marc de la Xarxa Natura 2000 no havien estat fins ara objecte d'una avaluació explícita tal com establix, des del nostre punt de vista, el marc normatiu que resulta aplicable al cas. És indiscutible, en este sentit i com també s'indicava en la valoració preliminar abans esmentada, que les obres d'urbanització dutes a terme -almenys des de l'any 2003— en l'àmbit del sector, i en aplicació dels documents d'ordenació successivament aprovats al respecte, condicionen les característiques actuals de la zona pel que fa als hàbitats i les espècies presents; la realitat, però, és que de l'anàlisi dels elements naturals presents a hores d'ara al sector no pot concloure's que la completa execució de les obres d'urbanització i edificació de l'àmbit afectat representarà un menyscapte significatiu de la integritat del lloc considerat en el seu conjunt, ni per tant que puga justificar-se, sobre la base de les dades de les quals es disposa, una eventual reversió de l'estat legal, físic i ambiental de l'àmbit del sector a un moment previ a la seua classificació com a sòl urbanitzable en el Pla general de Pego de 1998.  
  
Per tot això, i d'acord amb el que establix el Decret 60/2012, de 5 d'abril, del Consell, pel qual es regula el règim especial d'avaluació i d'aprovació, autorització o conformitat de plans, programes i projectes que puguen afectar la Xarxa Natura 2000, esta Direcció General de Medi Natural i Animal, a proposta del Servei de Vida Silvestre i Xarxa Natura 2000, resolc:  
  
Primer  
Que el projecte analitzat no tindrà repercussions sobre la integritat de l'espai de la Xarxa Natura 2000, sempre que en el seu desenvolupament i execució se seguisquen les determinacions establides en l'estudi d'afeccions analitzat, i que es garantisca el compliment de les mesures preventives i correctores proposades i indicades en l'apartat anterior.  
  
  
Segon  
Si es respecten les condicions indicades en l'apartat anterior, el projecte podrà, tal com establix l'article 10.3 del Decret 60/2012, de 5 d'abril, ser aprovat, autoritzat o consentit per l'òrgan promotor o substantiu, sense necessitat de recórrer al règim excepcional previst en els articles 12 a 16, sense perjudici de l'obligació del promotor d'obtindre totes les concessions, autoritzacions i llicències o de remetre les declaracions responsables o comunicacions prèvies que calguen en compliment de la legislació vigent.  
  
Tercer  
Esta resolució es notificarà al promotor, a l'òrgan substantiu i a l'òrgan ambiental. Així mateix, i de conformitat amb el que establix l'article 10.4 del Decret 60/2012, de 5 d'abril, haurà de ser objecte de publicació en el Diari Oficial de la Generalitat Valenciana.  
  
Quart  
Contra la present resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè es puguen utilitzar els mitjans que en defensa del seu dret i interessos les parts interessades consideren pertinents.  
   
València, 19 de febrer de 2024. El director general de Medi Natural i Animal: Raúl Mérida Gordillo.